CELEX: 32006R1591
Language: el
Date: 2006-10-24 00:00:00
Title: Κανονισμός (ΕΚ) αριθ. 1591/2006 του Συμβουλίου, της 24ης Οκτωβρίου 2006 , για τροποποίηση του κανονισμού (ΕΚ) αριθ. 51/2006 όσον αφορά διατάξεις για σκάφη που ασκούν λαθραία και άναρχη αλιεία στον βορειοανατολικό Ατλαντικό Ωκεανό

26.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 296/1
            
         
      ΚΑΝΟΝΙΣΜΌΣ (ΕΚ) αριθ. 1591/2006 ΤΟΥ ΣΥΜΒΟΥΛΊΟΥ
   
   της 24ης Οκτωβρίου 2006
   για τροποποίηση του κανονισμού (ΕΚ) αριθ. 51/2006 όσον αφορά διατάξεις για σκάφη που ασκούν λαθραία και άναρχη αλιεία στον βορειοανατολικό Ατλαντικό Ωκεανό
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1), και ιδίως το άρθρο 20,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 51/2006 (2) καθορίζει για το 2006 και για ορισμένα αποθέματα ιχθύων και ομάδες αποθεμάτων ιχθύων, τις αλιευτικές δυνατότητες και τους συναφείς όρους στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων.
            
         
               (2)
            
            
               Η επιτροπή αλιείας βορειοανατολικού Ατλαντικού (NEAFC) διατύπωσε τον Φεβρουάριο του 2004 σύσταση όσον αφορά τα σκάφη που διεξάγουν παράνομη, λαθραία και άναρχη (ΠΛΑ) αλιεία. Τον Μάιο του 2006 η NEAFC διατύπωσε σύσταση για τροποποίηση των διατάξεων σχετικά με την ΠΛΑ αλιεία. Σκάφη που επιβεβαιώθηκε ότι διεξήγαν παράνομη, λαθραία και άναρχη αλιεία, δεν επιτρέπεται να εισέρχονται σε κοινοτικά λιμάνια. Θα πρέπει να εξασφαλισθεί η ενσωμάτωση της εν λόγω σύστασης στην κοινοτική έννομη τάξη.
            
         
               (3)
            
            
               Θα πρέπει συνεπώς να τροποποιηθεί αναλόγως ο κανονισμός (ΕΚ) αριθ. 51/2006,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα ΙΙΙ του κανονισμού (ΕΚ) αριθ. 51/2006 αντικαθίσταται ως εξής:
   
      «13.   Σκάφη που ασκούν παράνομη, λαθραία και άναρχη αλιεία στον βορειοανατολικό Ατλαντικό.
      
                  13.1.
               
               
                  Η Επιτροπή ενημερώνει αμελλητί τα κράτη μέλη για τα σκάφη που φέρουν τη σημαία μη συμβαλλόμενων μερών της σύμβασης για την πολυμερή συνεργασία στον βορειοανατολικό Ατλαντικό (η οποία στο εξής καλείται “η σύμβαση”) τα οποία έχουν παρατηρηθεί να ασκούν αλιευτικές δραστηριότητες στην ζώνη διακανονισμού της σύμβασης και που έχουν συμπεριληφθεί από την επιτροπή αλιείας βορειοανατολικού Ατλαντικού (NEAFC) σε προσωρινό κατάλογο σκαφών που εικάζεται ότι υπονομεύουν τις συστάσεις που έχουν θεσπιστεί στο πλαίσιο της σύμβασης. Στα σκάφη αυτά εφαρμόζονται τα ακόλουθα μέτρα:
                  
                              α)
                           
                           
                              τα σκάφη τα οποία εισέρχονται σε λιμένες, δεν επιτρέπεται να εκφορτώνουν ή να μεταφορτώνουν στους λιμένες αυτούς και πρέπει να επιθεωρούνται από τις αρμόδιες αρχές. Οι επιθεωρήσεις αυτές περιλαμβάνουν τα έγγραφα των σκαφών, τα ημερολόγια, τα αλιευτικά εργαλεία, τα αλιεύματα επί του σκάφους, καθώς και οποιοδήποτε άλλο θέμα που αφορά τις δραστηριότητες του σκάφους στην περιοχή διακανονισμού της NEAFC. Οι πληροφορίες σχετικά με το πόρισμα των επιθεωρήσεων διαβιβάζονται αμελλητί στην Επιτροπή·
                           
                        
                              β)
                           
                           
                              αλιευτικά σκάφη, σκάφη υποστήριξης, σκάφη ανεφοδιασμού, μητρικά σκάφη και φορτηγά σκάφη που φέρουν τη σημαία κράτους μέλους, δεν πρέπει κατ’ ουδένα τρόπο να προσφέρουν υπηρεσίες στα εν λόγω σκάφη ούτε να συμμετέχουν σε οποιαδήποτε μεταφόρτωση ή κοινές αλιευτικές εργασίες με τα εν λόγω σκάφη·
                           
                        
                              γ)
                           
                           
                              τα σκάφη δεν επιτρέπεται να παραλαμβάνουν σε λιμένες εφόδια, καύσιμα ή να δέχονται άλλες υπηρεσίες.
                           
                        
            
                  13.2.
               
               
                  Τα σκάφη που έχουν εγγραφεί από την επιτροπή αλιείας βορειοανατολικού Ατλαντικού (NEAFC) στον κατάλογο σκαφών που έχει επιβεβαιωθεί ότι έχουν ασκήσει παράνομη, λαθραία και άναρχη αλιεία (σκάφη ΠΛΑ) απαριθμούνται στο προσάρτημα 4. Εκτός των μέτρων που αναφέρονται στο σημείο 13.1 στα εν λόγω σκάφη επιβάλλονται και τα ακόλουθα μέτρα:
                  
                              α)
                           
                           
                              απαγορεύεται στα σκάφη ΠΛΑ ο κατάπλους σε κοινοτικούς λιμένες·
                           
                        
                              β)
                           
                           
                              τα σκάφη ΠΛΑ δεν επιτρέπεται να αλιεύουν σε κοινοτικά ύδατα και απαγορεύεται να ναυλώνονται·
                           
                        
                              γ)
                           
                           
                              απαγορεύονται οι εισαγωγές αλιευμάτων που προέρχονται από σκάφη ΠΛΑ·
                           
                        
                              δ)
                           
                           
                              τα κράτη μέλη δεν χορηγούν τη σημαία τους σε σκάφη ΠΛΑ και ενθαρρύνουν τους εισαγωγείς, μεταφορείς και άλλους ενδιαφερόμενους κλάδους να απέχουν από διαπραγματεύσεις και από μεταφορτώσεις αλιευμάτων που έχουν αλιευθεί από τα εν λόγω σκάφη.
                           
                        
            
                  13.3.
               
               
                  Η Επιτροπή τροποποιεί τον κατάλογο των σκαφών ΠΛΑ σύμφωνα με τον κατάλογο ΠΛΑ της NEAFC το συντομότερο μετά την έκδοση νέου καταλόγου ΠΛΑ από τη NEAFC.»
               
            
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
      Λουξεμβούργο, 24 Οκτωβρίου 2006.
      
         
            Για το Συμβούλιο
         
         
            Ο Πρόεδρος
         
         J. KORKEAOJA
         
      
   
   
      (1)  ΕΕ L 358 της 31.12.2002, σ. 59.
   
      (2)  ΕΕ L 16 της 20.1.2006, σ. 1.